ข้อบัญญัติองค์การบริหารส่วนตำบลแกลง เรื่อง การลดหย่อนภาษีบำรุงท้องที่ พ.ศ. 2552
ข้อบัญญัติองค์การบริหารส่วนตำบลแกลง
ข้อบัญญัติองค์การบริหารส่วนตำบลแกลง
เรื่อง
การลดหย่อนภาษีบำรุงท้องที่
พ.ศ.
๒๕๕๒[๑]
 

อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชกำหนดแก้ไขเพิ่มเติมพระราชบัญญัติภาษีบำรุงท้องที่
(ฉบับที่ ๓) พ.ศ. ๒๕๔๓
โดยได้รับความเห็นชอบจากสภาองค์การบริหารส่วนตำบลแกลงและนายอำเภอเมืองระยอง
จึงตราข้อบัญญัติองค์การบริหารส่วนตำบลแกลงไว้ ดังนี้

ข้อ ๑
ข้อบัญญัตินี้เรียกว่า ข้อบัญญัติองค์การบริหารส่วนตำบลแกลง
เรื่อง การลดหย่อนภาษีบำรุงท้องที่ พ.ศ. ๒๕๕๒

ข้อ ๒
ข้อบัญญัตินี้ ให้ใช้บังคับตั้งแต่วันที่ได้ประกาศไว้โดยเปิดเผย ณ
ที่ทำการองค์การบริหารส่วนตำบลแกลงแล้วเจ็ดวัน

ข้อ ๓
บุคคลธรรมดา ซึ่งเป็นเจ้าของที่ดินแปลงเดียว
หรือหลายแปลงที่อยู่ในจังหวัดเดียวกัน และใช้ที่ดินนั้นเป็นที่อยู่อาศัยของตน
ให้ลดหย่อนไม่ต้องเสียภาษีบำรุงท้องที่จำนวนสามไร่
กรณีเจ้าของที่ดินแปลงเดียว
หรือหลายแปลงที่อยู่ในเขตองค์การบริหารส่วนตำบลแกลง
และใช้ที่ดินนั้นเป็นที่อยู่อาศัยของตน
มีเนื้อที่ดินไม่ถึงสามไร่ให้ลดหย่อนไม่ต้องเสียภาษีบำรุงท้องที่ตามจำนวนเนื้อที่ดินที่มีอยู่จริง
ที่ดินที่มีสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่าไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น
ในกรณีที่บุคคลธรรมดาหลายคนเป็นเจ้าของที่ดินร่วมกัน
ให้ได้รับการลดหย่อยรวมกันตามเกณฑ์ที่กำหนดในวรรคหนึ่ง

ข้อ ๔
ผู้ใดโดยรู้อยู่แล้วหรือโดยจงใจแจ้งความอันเป็นเท็จ ให้ถ้อยคำเท็จ
ตอบคำถามอันเป็นเท็จหรือนำพยานหลักฐานอันเป็นเท็จมาแสดงเพื่อหลีกเลี่ยงหรือพยายามหลีกเลี่ยงการเสียภาษีบำรุงท้องที่
มีความผิดตามมาตรา ๕๓ แห่งพระราชบัญญัติภาษีบำรุงท้องที่ พ.ศ. ๒๕๐๘

ข้อ ๕
ให้นายกองค์การบริหารส่วนตำบลแกลงรักษาการตามข้อบัญญัติองค์การบริหารส่วนตำบลนี้
และให้มีอำนาจออกระเบียบ ประกาศ คำสั่ง
และแต่งตั้งเจ้าหน้าที่เพื่อปฏิบัติการตามข้อบัญญัติองค์การบริหารส่วนตำบลแกลงนี้


ประกาศ
ณ วันที่ ๒๐ พฤศจิกายน พ.ศ. ๒๕๕๒
กิตติศักดิ์ กุลรัตน์
นายกองค์การบริหารส่วนตำบลแกลง

















ปริยานุช/พิมพ์
๖
พฤษภาคม ๒๕๕๓

นันท์นภัสร์/ตรวจ
๖
พฤษภาคม ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๔๖ ง/หน้า ๓๘/๙ เมษายน ๒๕๕๓